През Балканската (1912 – 1913) и Междусъюзническата война (1913) е началник на щаба на 1–ва бригада от 7–а пехотна рилска дивизия. На 18 декември 1913 г. е произведен в чин подполковник. През 1914 г. по заповед на началника на Щаба на армията, подполковник Живков е натоварен да сформира специална Военноисторическа комисия. За негови помощници са определени подполковник Марко Андреев, подполковник Йордан Венедиков, майор Константин Соларов и капитан Тома Чернев. В резултат на направеното от министъра на войната предложение, тази комисия е създадена на 1 август 1914 г. с Указ №39 на цар Фердинанд. За първи началник на комисията е определен именно подполковник Живков.